M. Maďarič, minister kultúry SR: (2009-02-04):
A čo sa týka teraz zákona. Prvá vec je, hovorili ste o tom, že mohol zákon vznikať v nejakej verejnejšej diskusii, to pripúšťam, ale na druhej strane on nevznikal na ministerstve a vznikol v podstate za spolupráce s tými kľúčovými inštitúciami, ktoré sú v oblasti múzeí a galérií, teda najmä Slovenského národného múzea s celou sieťou jeho múzeí a Slovenskej národnej galérie. Mali ste niekoľko rád, pripomienok alebo otázok, ktoré smerovali k tomu, či je možné zákon ešte vylepšiť alebo k nemu nejakým spôsobom prispieť. Deklarujem určite, že pokiaľ nenarušia nejakú základnú štruktúru toho zákona, tak budem len vítať ak napr. na výbore prídete s niektorými návrhmi, možno aj skôr, dám ich posúdiť a vôbec sa nebránim tomu, aby sme niektoré veci, pokiaľ to bude možné, tam spresnili alebo doplnili. Čo sa týka, zaznelo to aj vo faktickej poznámke pána Haleckého, počtu zamestnancov. Po prvé, k tomu znižovaniu určite neprišlo v tých hlavných činnostiach. Na druhej strane je pravdou, že nedostatok pracovníkov je v múzeách a v galériách pre odborné činnosti. A ja budem presadzovať myšlienku, že ak napr. sa má niečo ušetriť v rezorte kultúry, aby bolo možné tie prostriedky predisponovať napr. v oblasti múzeí a galérií na rozšírenie počtu pracovníkov, ktorí by dokázali realizovať aj tie povinnosti, ktoré sú v tomto zákone, áno, realizovať, uskutočniť. Čo sa týka ochrany cirkevného majetku, tento zákon sa vzťahuje na ten druh kultúrneho dedičstva, ktorý je múzeách a galériách, to znamená, že určite sa týka aj toho cirkevného majetku, ktorý napr. je súčasťou nejakého múzea, sú dnes aj múzeá, ktoré zriaďujú cirkvi. Ten ostatný typ cirkevného majetku, jednoducho je to vlastníctvo istého druhu, ktoré nemôže byť tak komplexne ošetrené týmto zákonom, ako je to dedičstvo v múzeách a galériách, ale určite sa vzťahujú určité časti tohto zákona aj na napr. na evidovanie takýchto predmetov. Hovorili ste o tom, že najmä pri evidencii ste tam upozornili, že sú veľmi striktné tie podmienky, jednoducho taký štátny dirigizmus sa vám zdal. Táto nová úprava reaguje ale na to, že súčasné podmienky evidencie jednoducho sa nenapĺňajú. Takže sme sa pokúsili hľadať niečo, čo by nám dalo akýsi obraz o tom, čo vlastne v rôznych inštitúciách na rôznych úrovniach máme. Čiže ide tu o nejakú prehľadnosť. Ale, hovorím, ani tu sa nebránim možno nejakej presnejšej, zmysluplnejšej definícii tejto povinnosti. Pán poslanec Halecký, ešte to bola vaša otázka ku knihovníctvu. Tento zákon sa nedotýka knihovníctva, dotýka sa múzeí a galérií. Ale v tej oblasti, v ktorej sa toho dotýka, je nakoniec jednou z úloh, ktorá bola stanovená v Stratégii rozvoja múzeí a galérií do roku 2011. Čiže týmto sa to čiastočne napĺňa. Už v rozpočte na tento rok je vyčlenená relatívne veľká čiastka na realizáciu tejto stratégie, je to 150 mil. Sk, ešte stále používam túto menu, je to pre nás asi ešte zrozumiteľnejšie, a takisto je možnosť čerpať veľmi vysokú sumu zo štrukturálnych fondov, pretože v operačnom programe Informatizácia spoločnosti je druhá prioritná os venovaná práve pamäťovým a fondovým inštitúciám, predovšetkým na ich digitalizáciu, ale nielen na ňu. Čiže určite je tam cieľ maximálne čerpať prostriedky aj európske na rozvoj múzeí a galérií. Ďakujem.